A BIZOTTSÁG HATÁROZATA
(2005. május 19.)
a 304/2003/EK európai parlamenti és tanácsi rendelet alapján az egyes vegyi anyagokra vonatkozó közösségi behozatali határozatok elfogadásáról, valamint a 2000/657/EK, a 2001/852/EK és a 2003/508/EK határozat módosításáról
(EGT vonatkozású szöveg)
(2005/416/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a veszélyes vegyi anyagok kiviteléről és behozataláról szóló, 2003. január 28-i 304/2003/EK európai parlamenti és tanácsi rendeletre (1) és különösen annak 12. cikke (1) bekezdésére,
a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (2) 29. cikkével létrehozott bizottsággal folytatott konzultációt követően,
mivel:
(1)
A 304/2003/EK rendelet szerint a Közösség nevében a Bizottságnak kell határoznia arról, engedélyezze-e az előzetes tájékoztatáson alapuló jóváhagyási (PIC) eljáráshoz kötött vegyi anyagok behozatalát a Közösségbe.
(2)
A nemzetközi kereskedelemben forgalmazott egyes veszélyes vegyi anyagokra és peszticidekre vonatkozó előzetes tájékoztatáson alapuló jóváhagyási eljárásáról szóló rotterdami egyezménynek az Európai Közösség nevében való jóváhagyásáról szóló, 2002. december 19-i 2003/106/EK tanácsi határozattal (3) a Közösség által jóváhagyott, a nemzetközi kereskedelemben forgalmazott egyes veszélyes vegyi anyagokra és peszticidekre vonatkozó előzetes tájékoztatáson alapuló jóváhagyási eljárásról (PIC-eljárás) szóló rotterdami egyezmény által létrehozott PIC-eljárás működtetését szolgáló titkársági feladatok ellátására az Egyesült Nemzetek Környezetvédelmi Programját (UNEP) és az ENSZ Élelmezési és Mezőgazdasági Szervezetét (FAO) jelölték ki.
(3)
A Bizottságnak - közös kijelölt hatóságként eljárva - a vegyi anyagokról szóló határozatokat a Közösség és a tagállamok nevében továbbítania kell a PIC-eljárás titkársága számára.
(4)
Az aldrinnal, a klórdánnal, a klórdimeformmal, a DDT-vel, a dieldrinnel, a dinoszebbel, illetve annak sóival és észtereivel, az EDB-vel (1,2-dibróm-etán), az etilén-oxiddal, a fluor-acetamiddal, a HCH-val (kevert izomerek), a heptaklórral, a hexaklór-benzollal, a lindánnal, a metadimofosszal, a pentaklór-fenollal, illetve annak sóival és észtereivel, a poliklórozott bifenilekkel (PCB-k), a poliklórozott terfenilekkel (PCT-k) és a toxafénnel kapcsolatban a korábbi behozatali határozatok módosítására van szükség annak érdekében, hogy tükrözzék a Közösség 2004. május 1-jei bővítését, valamint figyelembe vegyék a közösségi szabályozásban az említett határozatok elfogadása óta történt fejlesztéseket.
(5)
Az 1995. június 30-i helyzetről beszámoló V. PIC körlevélben először közzétett közösségi behozatali határozatok az aldrinra, a klórdánra, a klórdimeformra, a DDT-re, a dieldrinre, a dinoszebre, illetve annak sóira és észtereire, az EDB-re (1,2-dibróm-etán), a fluor-acetamidra, a HCH-ra (kevert izomerek), a heptaklórra, a poliklórozott bifenilekre (PCB-k) és a poliklórozott terfenilekre (PCT-k) vonatkoztak.
(6)
A PIC-eljárásba peszticidként bevont aldrinra, klórdánra, DDT-re, dieldrinre, HCH-ra (kevert izomerek), heptaklórra, valamint a PIC-eljárásba ipari vegyi anyagként felvett poliklórozott bifenilekre (PCB-k) a környezetben tartósan megmaradó szerves szennyező anyagokról és a 79/117/EGK irányelv módosításáról szóló, 2004. április 29-i 850/2004/EK európai parlamenti és tanácsi rendelet (4) szerint tilalom vagy súlyos korlátozások vonatkoznak (egyes meghatározott kivételektől eltekintve tilalom alá esnek).
(7)
Az EBD-re (1,2-dibróm-etán), valamint a dinoszebre, illetve annak sóira és észtereire a meghatározott hatóanyagokat tartalmazó növényvédő szerek forgalomba hozatalának és használatának tilalmáról szóló, 1978. december 21-i 79/117/EGK tanácsi irányelv (5) vonatkozik. Emellett a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (6) szerint a létező anyagok értékelésével foglalkozó közösségi felülvizsgálati program keretében egyik vegyi anyagot sem azonosították vagy jelentették be. A biocid termékek forgalomba hozataláról és az 1896/2000/EK rendelet (7) módosításáról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról szóló, 2003. november 4-i 2032/2003/EK bizottsági rendelettel összhangban e vegyi anyagok ilyen célú felhasználása nem engedélyezett.
(8)
A fluor-acetamid a növényvédő szerek forgalomba hozataláról szóló, 1991. július 15-i 91/414/EGK tanácsi irányelv hatálya alá tartozik (8). Az egyes hatóanyagoknak a fenti irányelv I. mellékletébe történő fel nem vételéről, valamint az e hatóanyagokat tartalmazó növényvédő szerek engedélyének visszavonásáról szóló, 2004. január 30-i 2004/129/EK bizottsági határozatnak (9) megfelelően a fluor-acetamidot kizárták a 91/414/EGK tanácsi irányelv I. mellékletéből, és az azt tartalmazó növényvédő szerek engedélyét 2004. március 31-ig vissza kellett vonni. Ezenfelül ezt a vegyi anyagot a 98/8/EK irányelv szerint a létező anyagok értékelésével foglalkozó közösségi felülvizsgálati program keretében azonosították, de nem jelentették be. Ennek megfelelően a tagállamok saját nemzeti jogszabályaikban legkésőbb 2006. szeptember 1-jéig engedélyezhetik annak használatát a fenti termékekben.
(9)
A klórdimeformot peszticidként vonták a PIC-eljárás alá. A 91/414/EGK irányelv keretében a létező aktív anyagok értékelésével foglalkozó közösségi programba azonban nem vonták be. Ennek megfelelően az említett irányelv I. mellékletéből kizárták. Ezenfelül ezt a vegyi anyagot a 98/8/EK irányelv szerint a létező anyagok értékelésével foglalkozó közösségi felülvizsgálati program keretében nem azonosították és nem jelentették be. Ezért annak növényvédő szerként vagy biocidként történő használata nem engedélyezett.
(10)
Ennek megfelelően az V. PIC körlevélben az aldrinra, a klórdánra, a klórdimeformra, a DDT-re, a dieldrinre, dinoszebre, illetve annak sóira és észtereire, az EDB-re (1,2-dibróm-etán), a fluor-acetamidra, a HCH-ra (kevert izomerek), a heptaklórra, valamint a poliklórozott bifenilekre (PCB-k) vonatkozóan közzétett korábbi behozatali határozatok helyébe újaknak kell lépniük.
(11)
Az ipari vegyi anyagként a PIC-eljárás alá vont poliklórozott terfenilekre (PCT-k) az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelv (10) szerint a Közösségen belül szigorú korlátozások vonatkoznak. A korábbi behozatali határozatok helyébe újaknak kell lépniük, hogy mind a 25 tagállamban tükrözzék ezt az álláspontot.
(12)
A peszticidként a PIC-eljárás alá vont hexaklór-benzol, pentaklór-fenol, illetve annak sói és észterei, és a toxafén, valamint a metadimofosz - amelynek egyes készítményeit nagyon veszélyes peszticid készítményként vonták a PIC-eljárás alá - az egyes veszélyes vegyi anyagok kiviteléről és behozataláról szóló 2455/92/EGK tanácsi rendeletnek megfelelően az egyes vegyi anyagokra vonatkozó közösségi behozatali határozatok elfogadásáról szóló, 2000. október 16-i 2000/657/EK bizottsági határozatban (11) megállapított behozatali válasz-formanyomtatványok tárgyát képezte.
(13)
A pentaklór-fenolt a 91/414/EGK tanácsi irányelv 8. cikkének (2) bekezdésében említett időszak meghosszabbításáról, egyes hatóanyagoknak az említett irányelv I. mellékletébe történő felvétele megtagadásáról, valamint az ezeket a hatóanyagokat tartalmazó növényvédő szerek engedélyének visszavonásáról szóló, 2002. november 20-i 2076/2002/EK bizottsági rendelettel (12) kizárták a 91/414/EGK irányelv I. mellékletéből, és a fenti anyagot tartalmazó növényvédő szerek engedélyeit 2003. július 25-ig vissza kellett vonni. Ezt a vegyi anyagot a 98/8/EK irányelv szerint a létező anyagok értékelésével foglalkozó közösségi felülvizsgálati program keretében azonosították, de nem jelentették be. Ennek megfelelően az említett vegyi anyag ilyen felhasználását átmenetileg engedélyezni lehet, feltéve hogy az megfelel a 76/769/EGK irányelvnek.
(14)
A hexaklór-benzolra és a toxafénre a 850/2004/EK rendelet szerint tilalom vonatkozik.
(15)
A metadimofosz szerepel a 91/414/EGK irányelv keretében a létező anyagok értékelése céljából végzett közösségi programban. Az említett irányelv átmeneti időszakot ír elő, amely alatt a tagállamoknak egy közösségi határozat elfogadásáig lehetőségük van nemzeti határozatokat hozni az irányelv hatálya alá tartozó anyagokra és termékekre vonatkozóan. Ezt a vegyi anyagot a 98/8/EK irányelv szerint a létező anyagok értékelésével foglalkozó közösségi felülvizsgálati program keretében nem azonosították és nem jelentették be. A 2032/2003/EK rendelettel összhangban e vegyi anyag ilyen célú felhasználása nem engedélyezett.
(16)
A 2000/657/EK határozatban a hexaklór-benzolra, a metadimofoszra, pentaklór-fenolra, illetve annak sóira és észtereire, valamint a toxafénre meghatározott behozatali válasz-formanyomtatványok helyébe ezért újaknak kell lépniük.
(17)
A peszticidként a PIC-eljárás alá vont lindán a 2455/92/EGK tanácsi rendelet alapján az egyes veszélyes vegyi anyagok kivitelére és behozatalára vonatkozó közösségi behozatali határozatok elfogadásáról, valamint a 2000/657/EK határozat módosításáról szóló, 2001. november 19-i 2001/852/EK bizottsági határozatban (13) megállapított behozatali válasz-formanyomtatvány tárgyát képezte. Erre a vegyi anyagra a 850/2004/EK rendelet szerint súlyos korlátozás vonatkozik (egyes meghatározott kivételektől eltekintve tilalom alá esik). Ennek megfelelően a 2001/852/EK határozatban megállapított behozatali válasz-formanyomtatvány helyébe újnak kell lépnie.
(18)
Az etilén-oxidra a 79/117/EGK irányelv vonatkozik. Ezt a vegyi anyagot azonban a 98/8/EK irányelv szerint - amely átmeneti időszakot ír elő, amelynek során a tagállamok egy közösségi határozat elfogadásáig nemzeti jogszabályaikkal összhangban engedélyezhetik annak biocid célú felhasználásra történő forgalomba hozatalát - a létező anyagok értékelésével foglalkozó közösségi program keretében bejelentették. Mindez szerepelt a 2003/508/EK bizottsági határozatban szereplő behozatali határozatban. Az említett határozatban szereplő behozatali válasz-formanyomtatvány helyébe újnak kell lépnie, hogy mind a 25 tagállamban tükrözze ezt az álláspontot.
(19)
Az V. PIC körlevélben közzétett 1995. évi behozatali határozatokat, valamint a 2000/657/EK, a 2001/852/EK és a 2003/508/EK határozatot ezért ennek megfelelően módosítani kell,
A KÖVETKEZŐKÉPPEN HATÁROZOTT:
1. cikk
Az aldrin, a klórdán, a klórdimeform, a DDT, a dieldrin, a dinoszeb, illetve annak sói és észterei, az EDB (1,2-dibróm-etán), a fluor-acetamid, a HCH (kevert izomerek), a heptaklór, a poliklórozott bifenilek (PCB-k), valamint a poliklórozott terfenilek (PCT-k) behozatalára vonatkozó, először az V. PIC körlevélben közzétett határozatok helyébe az e határozat I. mellékletében szereplő, az importáló országok válaszaihoz használandó formanyomtatványok, a továbbiakban behozatali válasz-formanyomtatványok lépnek.
2. cikk
A hexaklór-benzol, a pentaklór-fenol, illetve annak sói és észterei, a toxafén és a metadimofosz behozatalára vonatkozóan a 2000/657/EK határozat mellékletében megállapított határozatok helyébe az e határozat II. mellékletében szereplő behozatali válasz-formanyomtatványokon megállapított behozatali határozatok lépnek.
3. cikk
A lindán (gamma HCH) behozatalára vonatkozóan a 2001/852/EK határozat mellékletében megállapított határozat helyébe az e határozat III. mellékletében szereplő behozatali válasz-formanyomtatványon megállapított behozatali határozat lép.
4. cikk
Az etilén-oxid behozatalára vonatkozóan a 2003/508/EK határozat II. mellékletében megállapított határozat helyébe az e határozat IV. mellékletében szereplő behozatali válasz-formanyomtatványon megállapított behozatali határozat lép.
Kelt Brüsszelben, 2005. május 19-én.